ddrg/super_eurlex huggingface dataset:
F.

arvestades, et India majandus on tugev ja kasvab; arvestades, et EL on India suurim kaubanduspartner, India on aga ELi suuruselt üheksas kaubanduspartner; arvestades, et India ookean on maailmakaubanduse jaoks strateegilise tähtsusega ning nii ELile kui ka Indiale majanduslikult ja strateegiliselt ülimalt oluline ala; arvestades, et ELil ja Indial on India ja Vaikse ookeani piirkonnas tugevad vastastikused huvid, mille keskmes on püüe säilitada seda piirkonda ausa konkurentsi, katkematute meresideliinide, stabiilsuse ja julgeoleku alana;
C.

arvestades, et oma geograafilise asendi tõttu on Läänemeri poolsuletud aeglase veevahetusega meri, mille isepuhastumisvõime on väga madal; arvestades, et seda peetakse üheks kõige reostatumaks mereks maailmas ja selle süvavees väheneb hapnikusisaldus, mis juba ohustab mereelustikku;
N.

arvestades, et Maltal on seoses korruptsiooni ja organiseeritud kuritegevuse vastase võitlusega jätkuvalt tõsiseid mureküsimusi, nagu on märgitud komisjoni 2020. aasta aruandes õigusriigi olukorra kohta; arvestades, et praegused ennetuse, uurimise ja vastutuselevõtmise nõuded on selgelt ebapiisavad; arvestades, et see ähvardab õõnestada kodanike usaldust avaliku sektori asutuste vastu ning tuua kaasa ohtlikke sidemeid kuritegelike rühmituste ja avaliku sektori asutuste vahel; rõhutab, et organiseeritud kuritegevuse teeb võimalikuks eelkõige korruptsioon; arvestades, et on käivitatud struktuurireformi projekt, et kõrvaldada vajakajäämised ja tugevdada institutsioonilist korruptsioonivastast raamistikku, sealhulgas õiguskaitset ja süüdistuste esitamist;
18.

kutsub komisjoni tungivalt üles tagama, et ELA hakkaks esmajärjekorras täielikult toimima, et jälgida ja edendada tööjõu liikuvust ja sotsiaalkindlustuse koordineerimist käsitlevate liidu õigusaktide kohaldamist ja jõustamist; nõuab tungivalt, et komisjon toetaks ja tugevdaks pädevate riiklike asutuste ja sotsiaalpartnerite suutlikkust ja koostööd, et tagada õiglane õigustepõhine liikuvus, piisav teave töötajatele ja tööandjatele nende õiguste ja kohustuste kohta ning töötajate õiguste tõhus piiriülene jõustamine, sealhulgas õiguste ülekantavus, ning et tulemuslikult võidelda sotsiaalkindlustuspettuste ja kuritarvituste vastu; on seisukohal, et ELA peaks keskenduma olemasolevate liidu õigusaktide paremale jõustamisele ja rakendamisele, nii et konkurents ühtsel turul oleks aus ja õiglane; rõhutab, et selleks, et ELA saaks tõhusalt võidelda ebaseaduslike tavade vastu, peaks ta esmajärjekorras arendama reaalajalist andmebaasi, et valideerida välisriikide teenuseosutajatelt saadud teavet; rõhutab, et ELA-l peavad olema ülesannete täitmiseks piisavad ressursid; rõhutab, et EURESe osaline integreerimine ELAsse peaks tugevdama liikumisvabaduse edendamise ja teavitamise seost ning vastavust asjakohasele õigusraamistikule, millega kaitstakse liikuvaid töötajaid ja kodanikke;
38.

tuletab meelde, et energiavaldkonnas on liidu tegevuse esimene eesmärk tagada turu tõrgeteta toimimine, pidades silmas vajadust säilitada ja parandada keskkonda; kutsub komisjoni üles võtma vajalikke meetmeid, et tagada energiaturgude toimimine, tagada energia siseturu õigustiku, sealhulgas puhta energia paketi täielik rakendamine, viia gaasi- ja kaugküttesektori tarbijaõigused kooskõlla elektritarbijate õigustega ning aidata neil anda oma panus majanduse süsinikuheite vähendamisse; rõhutab, kui tähtis on suunata kliente kõige energiasäästlikuma ja kulutõhusama süsinikuheite vähendamise viisi poole selliste hindade alusel, mis kajastavad nõuetekohaselt kõiki kasutatud energiakandja kulusid; väljendab heameelt algatuse üle vaadata läbi direktiiv 2003/96/EÜ ning muuta see vahendiks, millega maksupoliitika viiakse vastavusse 2030. ja 2050. aasta energia- ja kliimaeesmärkidega; kutsub komisjoni ja liikmesriike üles integreerima kõnealusesse direktiivi kliimaeesmärgid; rõhutab vajadust vaadata läbi direktiivi kohaldamisala ja eristada fossiilseid gaase, vähese süsinikuheitega gaase ja taastuvallikatest toodetud gaase, et stimuleerida säästlike alternatiivide väljatöötamist; kutsub liikmesriike üles kaotama põhjendamatud maksud ja lõivud, et ühtlustada maksustamine, edendada saastevabu uuenduslikke tehnoloogiaid ja tagada Euroopas konkurentsivõimelised energiakulud; kutsub liikmesriike üles tegutsema kõigi otseste ja kaudsete fossiilkütuste toetuste järkjärgulise kaotamise nimel;
77.

märgib, et tihtipeale kasutatakse tehisintellekti automatiseeritud otsustusprotsessi algoritmides, et levitada ja korrastada kasutajatele esitatavat kultuuri- ja loomesisu; rõhutab, et need algoritmid on kasutajate jaoks läbipaistmatud; rõhutab, et meediateenuse osutajate, videojagamisplatvormide ja muusika voogedastuse teenuste kasutatavad algoritmid tuleks kujundada nii, et need ei privilegeeriks teatavaid teoseid oma personaliseeritud pakkumiste piiritlemisega suunatud reklaami, ärilisel või kasumi maksimeerimise eesmärgil kõige populaarsemate teostega; nõuab, et soovitusalgoritmid ja personaalne turundus oleksid võimaluse korral selgitatavad ja läbipaistvad, et anda tarbijatele nendest protsessidest ja sisust täpne ja terviklik ülevaade ning tagada, et individuaalsed teenused ei ole diskrimineerivad ning on kooskõlas hiljuti vastuvõetud platvormide ja ettevõtjate määruse ( 14 ) ning tarbijatele mõeldud uusi võimalusi käsitleva koonddirektiiviga ( 15 ) ; kutsub komisjoni üles uurima viise, kuidas optimeeritakse sisu modereerimise algoritme, et kaasata kasutajaid, ning esitama soovitusi, kuidas suurendada kasutajate kontrolli nende poolt nähtava sisu üle, tagades ja rakendades nõuetekohaselt kasutajate õigust soovituslikest ja individuaalsetest teenustest loobuda; toonitab samuti, et tarbijaid tuleb teavitada, kui tegemist on automatiseeritud otsustusprotsessiga, ning nende valikud ja tegevus ei tohi olla piiratud; rõhutab, et TI mehhanismide kasutamist tarbijate kommertsjärelevalves tuleb vältida, isegi kui see puudutab nn tasuta teenuseid, tagades, et see oleks rangelt kooskõlas põhiõiguste ja isikuandmete kaitse üldmäärusega; rõhutab, et kõigi regulatiivsete muudatuste puhul tuleb arvesse võtta mõju vähekaitstud tarbijatele;
40.

väljendab heameelt selle üle, et komisjon kaalub erinevaid nõudluspoolele suunatud stiimuleid; nõustub komisjoniga, et üleminekuperioodil võiks kaaluda nõudlusele suunatud meetmeid ja selgeid stiimuleid vesiniku rakendamiseks ja kasutamiseks lõpptarbijasektorites, et tekitada nõudlus vesiniku järele – näiteks taastuvallikatest toodetud vesiniku kasutamise kvoodid teatavates konkreetsetes sektorites, Euroopa Investeerimispanga tagatised, et vähendada kaasinvesteeringute esialgset riski, kuni need on kulude poolest konkurentsivõimelised, ja finantsvahendid, sealhulgas CO 2 heite hinnavahelepingud projektide jaoks, mille puhul kasutatakse taastuvallikatest toodetud või vähese CO 2 -heitega vesinikku –, et edendada CO 2 heite vähendamist vesiniku abil, kus see on hädavajalik, et säilitada lõppkasutajate konkurentsivõime; märgib vajadust tagada, et hüvitis jääb proportsionaalseks, ning vältida topelttoetuste andmist nii tootmise kui ka kasutamise jaoks, kunstlike vajaduste tekitamist ja põhjendamatuid turumoonutusi; nõuab CO 2 heite hinnavahelepingute katseprojekti kiiret väljatöötamist, eriti puhta terase jaoks; rõhutab, et kestlike lahenduste, näiteks ehituseks või renoveerimiseks mõeldud keskkonnahoidliku terase riigihanked võivad samuti aidata kaasa reaalse ja prognoositava nõudluse tekkimisele; rõhutab, et nõudlusele suunatud meetmed peaksid olema kooskõlas muude poliitikameetmetega ja neile tuleks teha põhjalik mõjuhinnang, et vältida negatiivset mõju energiamahukatele tööstusharudele, mis peavad toime tulema rahvusvahelise konkurentsiga;
70.

toetab sellega seoses tööd Atlandi-ülese tehisintellekti lepingu nimel, et luua tugevam ja laiem konsensus eetilise tehisintellekti ja andmehalduse põhimõtetes ning edendada nende põhimõtete raames innovatsiooni ja andmete jagamist tehisintellekti arendamiseks, aidata edendada kaubandust ja digikaubanduse kooskõlastatud reeglite ja ühiste standardite väljatöötamist, et tagada ELi keskne roll nende standardite kehtestamisel; rõhutab, et sellises Atlandi-üleses tehisintellekti lepingus peaks ühtlasi olema andmeturbele ning kasutajate ja tarbijate andmete kaitsele pühendatud peatükk, et tagada ELi reeglite kaitse; kutsub komisjoni üles jätkama koostööd USA, Jaapani ja teiste sarnaseid seisukohti jagavate partneritega, et reformida WTO reeglid, mis muu hulgas puudutavad toetusi, sunniviisilisi tehnosiirdeid ja riigiettevõtteid; rõhutab ELi vabakaubanduslepingute olulisust ELi ettevõtete, tarbijate ja töötajate huvide ja väärtuste edendamisel üleilmses digimajanduses ja leiab, et need täiendavad konkurentsivõimelist digitaalset ühtset turgu; märgib, et eriti oluline on koostöö Ühendkuningriigiga, millel on üleilmses digimajanduses oluline roll;
44.

tunnustab edusamme LGBTI kogukonna liikmete õiguste kaitsmisel ja tõsiasja, et Montenegro on piirkonna esimene riik, kus on vastu võetud samasooliste partnerlust käsitlev seadus; kutsub ametivõime üles tagama, et kõik selle nõuetekohaseks rakendamiseks vajalikud tingimused oleksid täidetud; rõhutab, et transsooliste ja mittebinaarsete inimeste olukorda tuleb parandada; väljendab heameelt selle üle, et 2019. aastal toimus rahumeelselt geiparaad; kutsub Montenegro ametivõime üles jätkama ühiskondliku kaasavuse ja sallivuse õhkkonna parandamist ning koguma eristatud andmeid seksuaalsel sättumusel ja soolisel identiteedil põhineva vaenukõne ja kuritegude kohta;
27.

rõhutab, et inimõigustepõhine käsitus on kohaldatav kõigile naabruspiirkonna, arengu- ja rahvusvahelise koostöö instrumendi (NDICI) sammastele, kaasa arvatud kriisidele reageerimine kiirreageerimise samba kaudu; rõhutab veel kord, et rändega seotud kulutused NDICIs peaksid olema orienteerivalt 10 % ja et rändega seotud meetmed NDICI raames peaksid keskenduma ebaseadusliku rände ja sundrände algpõhjustega tegelemisele ning tõhustatud koostöö toetamisele, et hõlbustada ohutut, seaduslikku, regulaarset ja vastutustundlikku rännet, ning planeeritud ja hästi juhitud rändepoliitika ja juhtimise rakendamisele; rõhutab, et NDICI on välisrahastamisvahend ning et tuleks selgelt eristada ELi rändealast sise- ja välispoliitikat ning neile vastavaid vahendeid ja -fonde; rõhutab, et lõplik kokkulepe NDICI raames rändega seotud meetmete kohta peaks kattumise vältimiseks olema horisontaalselt kooskõlastatud nii ELi sisevahenditega kui ka ühinemiseelse abi rahastamisvahendiga; märgib, et rändega seotud meetmed kriisiolukordades „kiirreageerimise tegevussamba“ kaudu peaksid teenima eelkõige sundrändega seotud vajadusi, sealhulgas vastuvõtvate kogukondade toetamist rahvusvahelise humanitaarõiguse ja põhimõtete kohaselt; rõhutab sellega seoses vajadust tagada, et mitmeaastase finantsraamistikuga aastateks 2021–2027 kaasneks tugev inimõiguste raamistik tulevaste rändealaste koostööprogrammide kindlaksmääramiseks, rakendamiseks ja järelevalveks, et siduda ELi rahaliste vahendite väljamaksmine inimõiguste alaste kohustustega;
J.

arvestades, et Tšaad on terroristliku tegevuse ja rünnakute tõttu tõsiselt kannatada saanud; arvestades, et alates 2015. aastast Islamiriigiga ühinenud Boko Haram on levinud üle kogu piirkonna ja põhjustanud Tšaadi järve vesikonnas inimeste märkimisväärset sundrännet; arvestades, et Tšaadis on praegu 133 000 riigisisest põgenikku ja umbes 500 000 pagulast; arvestades, et alates käesoleva aasta valimistest on intensiivistunud sõjaline vastasseis selliste mässuliste rühmitustega nagu „Front for Change and Concord in Chad“ (FACT); arvestades, et Tšaadi armee väitis hiljuti, et ta on FACTi alistanud; arvestades, et sõjaline üleminekunõukogu lükkas tagasi FACTi mässuliste relvastatud rühmituste ettepaneku kehtestada vaherahu ja alustada läbirääkimisi;
20.

märgib, et korralduste taotlemise menetlused on suhteliselt pikad ja korraldused jõustuvad tavaliselt pärast ülekande lõppemist; juhib tähelepanu sellele, et on olemas riigi tasandil välja töötatud tavad, näiteks reaalajas korraldused ja dünaamilised korraldused, mis on osutunud vahendiks, mille abil saab spordiürituste ülekannete piraatluse vastu võidelda tõhusamalt; palub, et komisjon hindaks, kuidas mõjub ja kui asjakohane on korralduse taotlemise menetlus, mille eesmärk on võimaldada tõkestada reaalajas juurdepääs ebaseaduslikule veebipõhisele spordiürituse otseülekande sisule või kõrvaldada see ning mis põhineb reaalajas tõkestamiskorralduste ja dünaamiliste korralduste mudelil;
4.

väljendab pettumust, et Iirimaa andmekaitsevolinik esitas Maximilian Schremsi ja Facebooki vastu hagi Iirimaa kõrgele kohtule (High Court), selle asemel et teha otsus oma pädevuse piires vastavalt otsuse 2010/87/EL artiklile 4 ja isikuandmete kaitse üldmääruse artiklile 58; tuletab siiski meelde, et Iiri andmekaitsevolinik kasutas õiguslikku võimalust, mis võimaldab andmekaitseasutustel väljendada liikmesriigi kohtunikule muret komisjoni rakendusotsuse kehtivuse pärast, pidades silmas eelotsusetaotluse esitamist Euroopa Liidu Kohtule; väljendab sügavat muret selle pärast, et andmekaitsevolinik, kes on nende juhtumite puhul juhtiv asutus, ei ole ikka veel lahendanud mitmeid kaebusi isikuandmete kaitse üldmääruse rikkumise kohta, mis esitati 25. mail 2018, s.o päeval, mil isikuandmete kaitse üldmäärust kohaldama hakati, ning muid kaebusi eraelu puutumatuse vallas tegutsevatelt organisatsioonidelt ja tarbijarühmadelt; on mures selle pärast, et andmekaitsevoliniku tõlgenduses tähendab isikuandmete kaitse üldmääruse artikli 60 lõikes 3 toodud väljend „viivitamata“ pikemat aega kui mõned kuud, mis ei vasta seadusandja kavatsusele; on mures selle pärast, et järelevalveasutused ei ole võtnud isikuandmete kaitse üldmääruse artiklite 61 ja 66 alusel ennetavaid meetmeid, et sundida andmekaitsevolinikku täitma isikuandmete kaitse üldmäärusest tulenevaid kohustusi; on mures ka andmekaitsevoliniku heaks töötavate tehnoloogiaspetsialistide vähesuse ja aegunud süsteemide kasutamise pärast; väljendab nördimust seoses tagajärgedega, mida toob kaasa Iirimaa andmekaitsevoliniku ebaõnnestunud katse jätta kohtumenetluse kulud kostja kanda, millel oleks olnud ulatuslik heidutav mõju; kutsub komisjoni üles algatama Iirimaa vastu rikkumismenetlused isikuandmete kaitse üldmääruse mittenõuetekohase jõustamise tõttu;
28.

rõhutab asjaolu, et kuigi rünnakuid ja ähvardusi esineb kõikjal maailmas, märgib ÜRO inimõiguste kaitsjate olukorra eriraportöör, et olukord on eriti tõsine Ladina-Ameerikas ning Aasias, kus teatavad rahvusvahelised investorid, äriühingud ja kohalikud omavalitsused eiravad elanikkonna õigustatud muresid; märgib, et paljudel juhtudel toimuvad konfliktid ja rikkumised majandusliku ebavõrdsuse ja sotsiaalse tõrjutuse kontekstis; mõistab hukka keskkonnaaktivistide kohtuliku tagakiusamise ja kriminaliseerimise Amazonase piirkonnas, kus keskkonnaaktivistide ründamine, tapmine ja tagakiusamine üha sageneb; mõistab hukka keskkonnaaktivistide vastu suunatud rünnakute arvu kasvu ja nende tagakiusamise Hondurases ning hiljutise Guapinoli keskkonnaaktivistide tapmise; märgib, et viimase kolme aasta jooksul on registreeritud 578 keskkonna-, maa- ja põlisrahvaste õiguste kaitsjate tapmisjuhtumit; rõhutab, et Filipiinid on pidevalt nende riikide nimekirja tipus, kus keskkonnaõiguste kaitsjana tegutsemine on kõige ohtlikum; kordab oma üleskutset komisjonile, arvestades riigis toimuvate inimõiguste rikkumiste raskust ja Filipiinide ametivõimude koostöövalmiduse ja olukorra olulise paranemise puudumist, algatada menetlus, mis võib viia üldiste tariifsete soodustuste kava (GSP+) alusel tehtud soodustuste ajutise peatamiseni;
3.

kinnitab veel kord, et põhiõigused, väljendusvabadus, vaba osalemine otsuste tegemise protsessis, akadeemiline vabadus ja inimõiguste kaitse on meie demokraatia tugisambad ning et neid väärtusi ei ohverdata ELi ja Hiina suhetes mitte kunagi; rõhutab, et hirmutamiskatsed on asjatud ja et Euroopa Parlamendi valitud liikmed mõistavad jätkuvalt aktiivselt ja kompromissitult hukka inimõiguste ja rahvusvahelise õiguse rikkumised ning võitlevad nendega, ning nõuab tungivalt, et EL hoiaks inimõiguste austamise kogu oma välistegevuse keskmes; on seisukohal, et need Hiina rünnakud väljendavad süsteemse rivaalitsemise mõõdet ELi ja Hiina suhetes;
39.

väljendab heameelt komisjoni teate üle, et tema tulevane ettepanek ettevõtjate hoolsuskohustuse ja vastutuse kohta hõlmab ka vastutuskorda, ja on seisukohal, et selleks, et võimaldada ohvritel saada mõjusat õiguskaitsevahendit, tuleks ettevõtjaid kooskõlas siseriikliku õigusega pidada vastutavaks kahju eest, mida nende kontrolli all olevad ettevõtjad on põhjustanud või millele nad on oma tegevuse või tegevusetusega kaasa aidanud, kui viimased on toime pannud inimõiguste rikkumisi või tekitanud keskkonnakahju, välja arvatud juhul, kui ettevõtja suudab tõendada, et ta tegutses nõuetekohase hoolsusega vastavalt oma hoolsuskohustusele ja võttis kõik mõistlikud meetmed sellise kahju vältimiseks;
O.

arvestades, et viimastel aastatel on Haitil toimunud mitmed ulatuslikud liikumispuhangud kõrge elukalliduse, autoritaarsuse ja korruptsiooni vastu; arvestades, et jätkuv poliitiline kriis on seotud kõigi sotsiaalsete, majanduslike, julgeoleku- ja inimõiguste näitajate halvenemisega ja on sellega vastavuses; arvestades, et vaesus on süvenenud, juurdepääs põhilistele sotsiaalteenustele, mis on juba kahanenud, on veelgi vähenenud ning kahe aasta jooksul on toiduga kindlustamatus peaaegu kahekordistunud, mis mõjutab nüüdseks miljoneid haitilasi; arvestades, et Haiti on Põhja- ja Lõuna-Ameerikas ainus vähim arenenud riik; arvestades, et Haiti, kes oli ÜRO Arenguprogrammi (UNDP) 2019. aasta inimarengu indeksis 170. kohal, vajab pidevalt humanitaar- ja arenguabi ning on endiselt Põhja- ja Lõuna-Ameerika vaeseim riik ja üks maailma vaeseimaid riike, kus 59 % elanikkonnast elab allpool riiklikku vaesuspiiri; arvestades, et valitsuse korruptsioon on laialt levinud ning Transparency Internationali korruptsiooni tajumise indeksis seati Haiti 2018. aastal 180 uuritud riigi seas 161. kohale;
2.

rõhutab, et vaenukuriteod ja vaenukõne on kaalukad ja aktuaalsed probleemid, samuti diskrimineerimisega mitmesugustel põhjustel, nagu sugu, rass, nahavärvus, etniline või sotsiaalne päritolu, geneetilised omadused, keel, usutunnistus või veendumused, poliitilised või muud seisukohad, rahvusvähemusse kuulumine, varaline seisund, sünnipära, puue, sooline identiteet või selle väljendamine, vanus või seksuaalne sättumus; tuletab meelde, et kõigi inimeste põhiõiguste kaitsmiseks on tingimata vaja horisontaalset valdkonnaülest perspektiivi; hoiatab vaenukõne ning rassismi, ksenofoobia ja sellega seotud sallimatuse eri vormide, eelkõige romavastasuse, antisemitismi, islamofoobia ja mustanahaliste ja muu nahavärvusega inimeste vastase rassismi sagenemise ja normaliseerumise eest paljudes liikmesriikides, mida on süvendanud äärmusliikumiste tõus ja mis on suurenenud internetikeskkonnas eriti COVID-19 pandeemia ajal; rõhutab FRA pühendumust võitlusele igasuguse diskrimineerimise vastu ning kutsub ametit üles jätkama tööd vaenukõne ja vaenukuritegudega soetud valdkonnas ning andma korrapäraselt teada juhtumitest ja viimastest suundumustest;
—

võttes arvesse poliitilist deklaratsiooni HIV ja AIDSi kohta „On the Fast Track to Accelerating the Fight against HIV and to Ending the AIDS Epidemic by 2030“ (Otseteel HIV-vastase võitluse kiirendamiseks ja AIDSi-epideemia lõpetamiseks 2030. aastaks), mis võeti vastu 8. juunil 2016. aastal,
C.

arvestades, et inimõigused, vabadus ning inimeste väärikus ja heaolu on kõige paremini esindatud ja kaitstud demokraatias, mis tähendab muu hulgas võimu vahetumist, vabu ja õiglasi valimisi ning poliitilise pluralismi austamist; arvestades, et hiljuti heaks kiidetud Kuuba põhiseaduse artiklis 5 rõhutatakse, et Kuuba Kommunistlik Partei kehastab kõrgeimat riigivõimu, ning seda kinnitavad artiklid 4 ja 229, kus toonitatakse, et sotsialism on pöördumatu süsteem; arvestades, et 2019. aasta uue põhiseaduse eesmärk ei ole mitte ainult kaitsta süsteemi ja külmutada igasugune vabaduste ja õiguste reformimise protsess, vaid neid ka veel rohkem piirata; arvestades, et režiim piirab tugevalt teistsuguste poliitiliste veendumustega inimeste osalemist avalikus poliitilises elus ja poliitilistel ametikohtadel; arvestades, et endiselt puuduvad tingimused, mis tagaksid kohtusüsteemi sõltumatuse, eriti aktivistide ja teisitimõtlejatega seotud juhtumite puhul;
34.

tuletab meelde, et ELi toimimise lepingu artiklis 152 on sätestatud, et liit tunnustab ja edendab tööturu osapoolte rolli liidu tasandil ning peab austama nende sõltumatust; rõhutab, et riiklike sidusrühmade, näiteks riikide parlamentide, kohalike ja piirkondlike omavalitsuste, sotsiaalpartnerite, valitsusväliste organisatsioonide ja kodanikuühiskonna piisav kaasamine taaste- ja vastupidavuskavade ettevalmistamisse ja rakendamisse on riiklike kavade ja taaste- ja vastupidavusrahastu kui terviku edukuse jaoks otsustava tähtsusega, et tõhustada riikide vastutust oma kavade eest, tagada vahendite kiire, läbipaistev, tulemuslik ja kvaliteetne kasutamine, suurendada läbipaistvust ning hoida ära kattumine, puudujäägid ja topeltrahastamine; kordab Euroopa Regioonide Komitee ja muude sidusrühmade väljendatud muresid ning peab kahetsusväärseks asjaolu, et paljud liikmesriigid ei ole piirkondlikke ja kohalikke omavalitsusi kavade koostamise protsessi kaasanud või on nad sellesse kaasanud ebapiisavalt, samuti läbipaistvuse puudumist nendes protsessides, kuigi liikmesriikides peavad suure osa taaste- ja vastupidavusrahastu vahenditest edasi suunama just piirkondlikud ja kohalikud omavalitsused; peab kahetsusväärseks ka asjaolu, et mõnel juhul ei ole piisavalt kaasatud ega teavitatud isegi liikmesriikide parlamente; julgustab komisjoni alustama kohalike ja piirkondlike omavalitsustega struktureeritud dialoogi ning pidama konkreetset dialoogi Euroopa sotsiaalpartneritega;
7.

võtab teadmiseks komisjoni teate, et ta suhtub avatult võimalusse vajaduse korral hõlbustada sundlitsentsimise kasutamist, et tagada kiire ülemaailmne juurdepääs vaktsiinide tootmisele; kutsub komisjoni üles esitama objektiivsed kriteeriumid selle kohta, kas, millal ja millistel juhtudel sundlitsentsimist kasutada; rõhutab, et TRIPS-lepingus ei ole täpsustatud, milliseid põhjuseid võib sundlitsentsimise õigustamiseks kasutada; toonitab, et TRIPS-lepingut ja rahvatervist käsitlevas Doha deklaratsioonis kinnitatakse, et riikidel on vabadus määrata kindlaks sundlitsentside andmise alused ja see, mida käsitada riikliku hädaolukorrana; rõhutab, et sundlitsentsimine nõuab tõhusat õigusraamistikku ja see võib põhjustada arengumaades õiguslikke raskusi; kutsub komisjoni üles uurima, kas ja kuidas ta saaks pakkuda vähim arenenud riikides sundlitsentsimise jaoks õiguslikku toetust; väljendab heameelt komisjoni seisukoha üle, et kõige tõhusamad vahendid tootmise laiendamise hõlbustamiseks on koostöö ja vabatahtlik litsentsimine;
4.

kutsub komisjoni üles hindama vajadust esitada ettepanek horisontaalmääruse kohta, milles kehtestataks 2023. aastaks rakendustele, tarkvarale, sisseehitatud tarkvarale ja operatsioonisüsteemidele küberturvalisuse nõuded, tuginedes riskijuhtimise nõudeid käsitlevale liidu acquis ’le; rõhutab, et iganenud rakendused, tarkvara, sisseehitatud tarkvara ja operatsioonisüsteemid (st need, mis ei saa enam korrapäraselt paikasid ja turvauuendeid) moodustavad märkimisväärse osa kõigist ühendatud seadmetest ja kujutavad endast küberturvalisuse riski; palub komisjonil lisada see aspekt oma ettepanekusse; soovitab lisada ettepanekusse tootjate kohustused teha eelnevalt teatavaks miinimumperiood, mille jooksul nad toetavad turvapaikasid ja -uuendeid, et ostjad saaksid teha teadlikke valikuid; on seisukohal, et tootjad peavad olema nõrkuste koordineeritud avalikustamise programmi osa, nagu on sätestatud läbivaadatud küberturvalisuse direktiivi ettepanekus;